Falenopsis
Falenopsis (Phalaenopsis) – gegužraibinių (Orchidaceae) šeimos augalų gentis, kuriai priklauso dauguma epifitinių ir kelios litofitinės orchidėjos. Gentį aprašė 1826 m. Bliumė (Blume). Pavadinimas iš gr. phalaina – drugys ir opsis – panašus; kai kurių rūšių žiedai panašūs į skrendantį drugį. Ant žiedkočio būna keli žiedai. Rūpestingai prižiūrimo falenopsio žiedkotis užauga ilgesnis, ant jo randasi naujų žiedų. Senieji žiedai išlieka patrauklūs mažiausiai mėnesį, o paskui nuvysta ir nukrinta. Falenopsiai yra monopodinės orchidėjos. Lapai tvirti platūs, dviem eilėmis išsidėstę ant trumpo stiebo, augalas atrodo labai kompaktiškas. Yra augalų, turinčių taškeliais arba lyg marmuras gyslelėmis išmargintus lapus. Šaknys šviesiai pilkos, tvirtos ir mėsingos. Dalis šaknų neretai auga ne vazone, o nusidriekia paviršiumi ir šakojasi šalia. Dėl to nereikia jaudintis: epifitinių rūšių augalams būdingos orinės šaknys. Tokias geriau dažnai apipurkšti vandeniu, kad nepradėtų per anksti džiūti. Natūraliai paplitę Nuo Himalajų kalnų iki Šiaurės Australijos. Yra daug hibridinių formų. Tai viena iš populiariausių auginamų orchidėjų dėl savo gražių žiedų.